**Bekecs Község Önkormányzata Képviselő-testületének**

**1/2021. (I.7.) rendelete**

**a bölcsődei ellátás igénybevételének szabályairól és a térítési díjáról**

Bekecs Község Önkormányzatának Polgármestere a vészhelyzet kihirdetéséről szóló 478/2020.(XI.3.) Korm. rendelet 1. §-ában kihirdetett vészhelyzetre figyelemmel, a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46.§ (4) bekezdése alapján a Képviselő-testület feladat- és hatáskörét gyakorolva,

a gyermekek védelméről és a gyámügyi igazgatásról szóló 1997. évi XXXI. törvény 29. § (1) bekezdésében kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8. pontjában meghatározott feladatkörében eljárva a következőket rendeli el:

**1.§.**

A rendelet hatálya kiterjed Bekecs Község Önkormányzata általa fenntartott Bekecsi Általános Művelődési Központ, Lurkó-ház Óvoda és Bölcsőde, Művelődési Ház intézményben

1. bölcsődei ellátást igénybe vevő gyermekre,
2. a bölcsődei ellátást igénybe vevő gyermek szülőjére, törvényes képviselőjére.

**2.§.**

(1) Bekecs Község Önkormányzata (továbbiakban: Önkormányzat) az általa fenntartott Bekecsi Általános Művelődési Központ, Lurkó-ház Óvoda és Bölcsőde, Művelődési Ház intézményben a 20 hetes – 3 éves korú gyermekek napközbeni ellátása érdekében bölcsődei ellátást biztosít.

(2) A bölcsőde működési területe Bekecs község közigazgatási területére terjed ki. Szabad férőhely kapacitás esetén lehetőség nyílik az ellátotti településen kívül eső településről érkező gyermek napközbeni elhelyezésére is.

**3.§.**

(1) A bölcsődei ellátás az intézmény vezetőjénél igényelhető formanyomtatványon, aki dönt a bölcsődei felvételről.

(2) A kérelmek elbírálásánál - a gyermekek védelméről és a gyámügyi igazgatásról szóló 1997. évi XXXI. törvény (továbbiakban: Gyvt.) 43.§ (3) bekezdésében meghatározottakon túl - előnyt élveznek a bekecsi lakóhellyel vagy tartózkodási hellyel rendelkező gyermekek.

(3) A bölcsődei felvételről az intézményvezető értesíti a kérelmezőt, az ellátás megkezdésekor az intézményvezető és a szülő (törvényes képviselő) írásbeli megállapodást köt. A megállapodás megkötésével egyidejűleg a bölcsődei ellátással kapcsolatban a szülő (törvényes képviselő) tájékoztatást kap, melynek megismeréséről írásban nyilatkozik.

(4) Az intézményvezető köteles külön eljárás nélkül soron kívül biztosítani ellátást annak a bekecsi lakóhellyel vagy tartózkodási hellyel rendelkező személynek, akinek a késedelem egészségét, életét, testi épségét, továbbá egészséges fizikai és lelki fejlődését veszélyeztetné.

(5) Ha a bölcsőde létszámkerete betelt, a kérelmeket az érkezésük sorrendjében kell nyilvántartásba venni, a nyilvántartásba vételről a kérelmezőt értesíteni kell.

**4.§.**

(1) Az intézmény vezetőjénél be kell jelenteni, ha a jogosult az ellátást meghatározott ideig nem kívánja igénybe venni.

(2) A bölcsődei ellátás megszűnik a Gyvt. 42/A.§-ban meghatározott eseteken túl, ha a gyermek szülője, törvényes képviselője kéri az ellátás megszüntetését.

(3) A bölcsődei ellátásra vonatkozó intézményi jogviszonyt az intézményvezető megszünteti

a) a bölcsődei házi rendjének súlyos és ismételt megszegése esetén,

b) amennyiben a gyermek az ellátást egybefüggően 15 napon át igazolatlanul nem veszi igénybe,

c) a szülő (törvényes képviselő) kérelmére,

d) ha az igénybe vevő más intézménybe történő áthelyezése indokolt.

**5.§.**

(1) A bölcsődei ellátás keretében a gyermekétkeztetésért térítési díjat kell fizetni.

(2) A bölcsődei alapellátás keretében napi négyszeri étkezés (reggeli, tízórai, ebéd, uzsonna) intézményi térítési díj összege: 452,-Ft/fő/nap. A megállapított térítési díj az általános forgalmi adót nem tartalmazza.

(3) Az ingyenes  és kedvezményes intézményi gyermekétkeztetésre Gyvt. 21/B. § szabályai irányadók, egyéb kedvezményt az Önkormányzat nem biztosít.

(4) A személyi térítési díjat az intézményvezető állapítja meg konkrét összegben.

(5) A gyermekétkeztetés térítési díját a szülő vagy más törvényes képviselő az intézménnyel kötött megállapodásban rögzített időponttól kezdődően havonta előre, minden hónap 10. napjáig köteles megfizetni.

**6.§.**

A bölcsődei alapellátás keretében nyújtott gondozás intézményi térítési díja: 0.- Ft.

**7.§**

Az intézményvezető gondoskodik a megállapodásban rögzített rendelkezések végrehajtásáról és ellenőrzéséről.

**8.§**

Ez a rendelet 2021.január 18. napján lép hatályba.

         dr. Bodnár László                                               Barta Csilla

           polgármester                                                           jegyző